GULF พุ่งต่อ 9% จับตาวันนี้ ผถห.ไฟเขียวแตกพาร์เหลือ 1 บาท!
GULF พุ่งต่อ 9% จับตาวันนี้ ผถห.ไฟเขียวแตกพาร์เหลือ 1 บาท! โดย ณ เวลา 10.37 น. อยู่ที่ระดับ 176 บาท บวก 14 บาท หรือ 8.64% สูงสุดที่ระดับ 178 บาท ต่ำสุดที่ระดับ 1661 บาท ด้วยมูลค่าการซื้อขาย 2.68 พันล้านบาท
8 เม.ย. 2563

ผู้สื่อข่าวรายงานว่า ราคาหุ้น บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ณ เวลา 10.37 น. อยู่ที่ระดับ 176 บาท บวก 14 บาท หรือ 8.64% สูงสุดที่ระดับ 178 บาท ต่ำสุดที่ระดับ 1661 บาท ด้วยมูลค่าการซื้อขาย 2.68 พันล้านบาท

ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ว่า หุ้น GULF มีราคาเป้าหมาย consensus ที่ 173.0 บาท ด้านแนวโน้มธุรกิจยังเติบโตได้อย่างแข็งแกร่ง แรงขับเคลื่อนจากกำลังการผลิตที่จะเร่งขึ้นอย่างมีนัยสำคัญ โดยในช่วง 5 ปีข้างหน้า 2063-68 จะมีจำนวน Equity Installed capacity จาก 2,701 MW สู่ระดับ 7,592 MW (คิดเป็น CAGR 2563-68 ที่ 22.5%) และวันนี้แนะติดตามการประชุมผู้ถือหุ้น ซึ่งวาระสำคัญคือการอนุมัติแตกพาร์
อนึ่ง GULF จัดประชุมผู็ถือหุ้นวันนี้เพื่อพิจารณาอนุมัติการเปลี่ยนแปลงมูลค่าหุ้นที่ตราไว้ของบริษัท เพื่อเพิ่มการกระจายการถือหุ้น และเพิ่มสภาพคล่องในการซื้อขายหุ้นของบริษัทแก่นักลงทุน โดยการเปลี่ยนแปลงมูลค่าหุ้นที่ตราไว้ (พาร์) จากเดิมมูลค่าหุ้นละ 5 บาท เป็นมูลค่าหุ้นละ 1 บาท ซึ่งจะไม่มีผลกระทบต่อทุนจดทะเบียน ทุนที่ออกและชำระแล้ว และสัดส่วนการถือหุ้นของผู้ถือหุ้นปัจจุบันแต่อย่างใด
โดยภายหลังการเปลี่ยนแปลงมูลค่าหุ้นที่ตราไว้ ส่งผลให้ทุนจดทะเบียนเท่าเดิม อยู่ที่ 10,666,500,000 บาท ทุนที่ออกและชำระแล้วเท่าเดิม อยู่ที่ 10,666,500,000 บาท และจำนวนหุ้นเพิ่มขึ้นจากเดิม 2,133,300,000 หุ้น เป็น 10,666,500,000 หุ้น